DA eis ook ‘rassistiese woordvoerder’ se afdankingDie boodskap op Esethu Hasane se Twitter-rekening wat intussen verwyder is. Die Demokratiese Alliansie het Donderdag AfriForum en duisende mense se beroep herhaal dat Fikile Mbalula, minister van sport en ontspanning, se woordvoerder afgedank word ná ŉ “rassistiese” uitlating op sosiale media. Darren Bergman, die DA se woordvoerder oor sport, het Donderdag gesê Mbalula se stilswye sedert sy woordvoerder, Esthu Hasane, Maandag die uitlating op Facebook en Twitter gemaak het, is “oorverdowend”. “Die feit dat drie dae verby is en hy Hasane nog nie afgedank het of enige stappe teen hom gedoen het nie, beteken die minister deel sy woordvoerder se rassistiese siening of het hom vergewe, in teenstelling met die minister se vorige sienings oor rassisme en sport. In antwoord op rassistiese aanmerkings wat verlede jaar gemaak is, het hy gesê rassiste ‘het geen plek in ons gemeenskap nie en moet geïsoleer word omdat hulle ons terugwaarts neem’,” het Bergman in ŉ verklaring gesê. Hy meen Hasane se uitlating dien net een doel en dit is om seer te maak en te verdeel en hy moet daarvoor verantwoordelik gehou word. Hasane het Maandagoggend, te midde van die Wes-Kaap se waterkrisis, op sosiale media gesê: “Only Western Cape still has dry dams. Please God, we have black people there, choose another way of punishing white people.” [Net die Wes-Kaap het nog droë damme. Asseblief, Here, ons het swart mense daar, kies ŉ ander manier om wit mense te straf.] Hy het Woensdag die plasings verwyder nadat AfriForum in ŉ brief aan Mbalula sy afdanking geëis het. AfriForum het ook ŉ webwerf geskep waar lede van die publiek Hasane se afdanking kan eis, deur hul name by ŉ brief te voeg wat outomaties na Mbalula se kantoor gestuur word. Meer as 2500 mense het in een dag dié inisiatief ondersteun. Mbalula het nog nie oor die kwessie kommentaar gelewer nie. Hasane het nog nie op medianavrae reageer nie, maar dit lyk op sy Twitter-rekening asof die eise hom min pla. ‘n Skermskoot van Hasane se twiets. Lees alle vorige berigte oor Esethu Hasane op Maroela Media.